писмо за подкрепа на протеста
от Общото събрание на Съюза на артистите в България

Като творческо-синдикална организация с повече от 90-годишна история, Съюзът на артистите в България не би могъл да бъде безучастен към ситуацията, в която е поставен българския народ в момента. Страстта, с която се случват протестите през последните дни говори не само за финансово измерение на кризата, не само за бедност и безнадеждност, а най-вече за дълбока криза на морала в политиката. А политиката – това е начинът, по който се управлява нашия живот в обществото. 

Ние, професионалното съсловие на всички гилдии на сценичните изкуства подкрепяме протеста и заставаме зад справедливите искания на протестиращите.  Този протест изразява позицията на реално функциониращото гражданско общество и неговата адекватна рефлексия към случващото се на политическата трибуна. Настояваме за ясни правила в управлението на обществения живот в малката ни, но за сметка на това красива родина. Вярваме, че не са напразни усилията за постигане на нов морал в политиката и нова етика в отношенията между политиците и обществото, че промяната в изборния Кодекс е реално възможна и, че е време да излезем от образа на най-бедния народ в Европа и да работим за повишаване на жизнения стандарт, в това число и на работещите в областта на сценичните изкуства.
Г-да политици и Народни представители, това не са абстрактни желания. Оставете сцената и манежа на нас и се вслушайте в гласа на народа!

Г-н Президент, с цялото ни уважение към Вас и към институцията, която представлявате, Ви молим да намерите начин бъдещето на България да не зависи от компрометирани псевдополитици, олигархия, корпоративни интереси. Нека се доверим на личности, които мислят интелигентно, творят свободно и имат визия за бъдещето на демократична България. 

Вярваме в мирния и позитивен за България и гражданите й изход от ситуацията, в която сме поставени, вярваме в държавността и в Президентската институция, която доказа, че в момента е единствения фундамент на здравия разум и интелигентния избор.
Нека заедно бъдем промяната, която искаме да видим! 
